དུས་ད་ལྟ་རྒྱལ་གཤེན་དོ་མཉམ་ཙམ་དུ་གདའ་སྟེ།དུས་ལན་གཅིག་ཙམ་ན།སྲས་དབོན་རྣམས་ཀྱི་སྐུ་རིང་ལ།རྒྱལ་སྲིད་བོན་པོས་འཁྱེར་བར་མཆིའོབོན་ལ་ཆབ་གསོལ་བར་གསོད་པའི་དོན་བཀའ་མི་ཕེབས་པས།གཤེན་པོ་མཐའ་རུ་སྤྱུགས་པའི་བཀའ་མཆིད་བསྲིང་བར་ཞུ།ཞེས་སོགས་ཡང་ཡང་གླེངས་པས་རྒྱལ་པོ་ཡང་ཐུགས་འཁྲུགས་ནས་བདེན་སྙམ་པ་བྱུང་སྟེ།སྐུ་སྲུང་བའི་བོན་ཙམ་ལས།གཤེན་པོ་ཐམས་ཅད་མཐའ་ལ་སྤྱུགས་ནས་བོན་བསྣུབས་ཚུལ་སོགས་མང་དུ་གསལ་བ་ལ་དཔགས་ན་སྐབས་དེ་དུས་ཀྱང་བོན་གཤེན་རྣམས་དང་རྒྱལ་བློན་གྱི་བར་སྲིད་དབང་འཕྲོག་སྲུང་གི་འཐབ་རྩོད་རྣོ་ངར་ཅན་ཞིག་བྱུང་བ་མངོན་པས།ལོ་ངམ་བྱ་བ་ཡང་རྒྱལ་ཕྲན་ཞིག་ཡིན་སྟབས་བོན་གྱི་རྒྱབ་བྱས་ནས་དམག་འཁྲུག་ལངས་པའི་ནང་བཙན་པོ་བཀྲོངས་ནས་རེ་ཞིག་རྒྱལ་སྲིད་ཀྱང་ལོ་ངམ་ལ་ཤོར་བར་སྣང་ཞེས་སོགས་གསལ་བ་ལྟར།གྲི་གུམ་བཀྲོངས་སྟངས་ལ་བཤད་སྲོལ་མི་འདྲ་བ་ཆེ་ཁག་དེ་གཉིས་ཙམ་སྣང་ངོ༌།།